<classify> Ally Yanga alifikwa na mauti baada ya gari aliyokuwa akisafiria kupata ajali katika kijiji cha Chipogolo Wilaya ya Mpwapwa mkoani Dodoma. Kwa mujibu wa taarifa ya Dk Magufuli, atamkumbuka Ally Yanga kwa uzalendo na mchango wake wa kuhamasisha na kushabikia masuala mbalimbali ya kitaifa na kimichezo.Nimeguswa sana na kifo cha Ally Yanga, nilikuwa naye wakati wa kampeni za uchaguzi mkuu wa mwaka 2015 ambapo alitoa mchango mkubwa katika uhamasishaji wa wananchi kukipigia kura Chama changu CCM, na pia amekuwa akiongoza mashabiki wenzake kuishabikia timu ya Yanga na timu ya taifa bila kuchoka, alisema na kuongeza kuwa alikuwa hodari sana katika ushabiki wake.Katika hatua nyingine, Katibu Mkuu wa Yanga, Charles Mkwasa alisema wao kama klabu wanashirikiana na wanachama kwa ajili ya kuwakilisha kwenye msiba huo. Alisema watamkumbuka Ally kutokana na mchango mkubwa katika klabu hiyo hasa katika kuhamasisha wachezaji kucheza vizuri na kufikia lengo.Kwa upande wake, Rais wa Shirikisho la Soka Tanzania TFF, Jamal Malinzi alisema amepokea kwa mshtuko na majonzi makubwa taarifa za kifo cha shabiki huyo. Katika salamu za rambirambi kwa uongozi wa Yanga, familia, ndugu, jamaa na marafiki wa marehemu Ally Yanga, Malinzi amewaasa kuwa na moyo wa subira katika kipindi hiki kigumu kwao na kwa huzuni.Sisi sote ni wa Mwenyezi Mungu, na kwake tutarejea, hakika nimeshtushwa na taarifa za kifo cha Ally Yanga ambaye nimejulishwa kuwa kilitokea katika ajali ya gari huko Dodoma. Kifo hiki kimefanya wanafamilia wa mpira wa miguu kupoteza hazina ya hamasa popote pale uwanjani,Binafsi nilimjua Ally Yanga katika masuala ya mpira wa miguu hasa akishabikia Yanga na timu zote za taifa bila kujali kuwa ni Twiga Stars Timu ya taifa ya wanawake, Taifa Stars, Serengeti Boys au ile Ngorongoro Heroes, alisema. Ally aliagwa jana kwenye hospitali ya rufaa Dodoma na anatarajiwa kuzikwa leo nyumbani kwao Shinyanga.Mashabiki wa Yanga na viongozi wa CCM wilaya na mkoa wa Dodoma na wapenda michezo, walifurika katika eneo la kuhifadhia maiti katika Hospitali ya Rufaa ya Dodoma kumwaga shabiki hiyo maarufu.Akitoa salaam za rambirambi kabla ya mwili huo kusafirishwa Mkuu wa Mkoa wa Dodoma, Jordan Rugimbana alisema Ally atakumbukwa kutokana na moyo wake wa kujitoa na uhamasishaji bila kulipwa.Sheikh Mkuu wa Mkoa wa Dodoma, Mustapha Shaban alisema binadamu wanatakiwa kupendana mahali wanapoishi iwe kazini, nyumbani na mahali pengine kwa sababu duniani ni wapitaji. Kadiri mtu anavyoishi vizuri duniani, ndivyo atakavyokufa na ndivyo atakavyofufuka, alisema.Katika salamu hizo, Katibu wa Chama cha Mpira wa Miguu Dodoma Dorefa, Hamisi Kisoi alisema Ally alikuwa kiungo muhimu na alikuwa mchezaji namba 12 wa Timu ya Yanga na Timu ya Taifa.  <topic>: MICHEZO 